
Зэкъуэувэным и телъхьэщ
Тыркум и Анталье къалэм щызопсалъэ къэрал тIощIым я унафэщIхэр.
«G20» зыфIаща зэхуэсышхуэр зытраухуэ хабзэр дунейпсо экономикэм и щытыкIэр, Iулъхьэм ебэныныр, къэрал псоми къажьэхэуэ гугъуехьхэр арами, иджырейр нэхъ зытрагъэщIар цIыхухэм я шынагъуэншагъэр къызэгъэпэщынырщ, терроризмэм зэкъуэту ебэны-нырщ.
«Франджым и къалащхьэ Париж и щIыпIэ зыбжанэм мэрем кIуам щалэжьа терактхэм яужькIэ абы и мыхьэнэм нэхъри хэхъуащ. Узэкъуэмыту а къару шынагъуэм упэщIэтыфынукъым. Залымзехьэхэм дащыпэлъэщынур абы псори зэгъусэу дапэщIэувэмэщ», — къыхигъэщащ а зэхуэсым хэт, УФ-м и Президент Путин Владимир.
«Париж дэлъ гузэвэгъуэм хуэдэ нэгъуэщI щIыпIэ къыщымыгъэхъуным псори яужь дитын хуейщ, — жиIащ Инджылызым и премьер-министр Кэмерон Дэвид. — Урысеймрэ дэрэ дунейм къыщекIуэкI Iуэху куэдым дызэреплъыр щызэтемыхуэ къэхъуми, дэ къыдощтэ терроризмэм ебэныным теухуауэ а къэралым и Iуэху бгъэдыхьэкIэр».
ИлъэситхукIэ лэжьэну хуиту
Кличко Виталий Киев къалэм и Iэтащхьэу хахыжащ.
Тхьэмахуэ махуэ кIуам екIуэкIа хэхыныгъэхэм хэтахэм я процент 66,49-м абы Iэ хуаIэтащ икIи а къулыкъум илъэситхукIэ тетыну дзыхь ирагъэзащ. Кличко къыпэщIэта Берёзэ Борислав а къулыкъур нэхъ хуэфащэу къэзылъытэхэри мащIэ хъуртэкъым — абы процент 33,51-м Iэ хуаIэтащ.
Кличко киевдэс унагъуэхэр къигъэгугъащ абыхэм я хэхъуэхэр «хэпщIыкIыу нэхъыбэ хъуну», апхуэдэуи къалэм щекIуэкI Iуэхухэр «дэтхэнэм дежкIи гурыIуэгъуэу икIи щIэуфа лъэпкъ хэмылъу» щытыну.
